Kalender 7 Desember - Kuns En Vermaak - Republikein
Sunday, December 09th, 01:21:46
» Die Rock Square Colour Festival vind môre om 10:00 by die Omulunga-stadion op Grootfontein plaas. Die fees bied ’n wye verskeidenheid vermaak vir oud en jonk. Kunstenaars sluit in DJ Alba Nalo, DJ Wat Wat, DJ Kenny en Stiggahouse. Kos- en drankstalletjies is beskikbaar en toegang vir kinders onder ses is gratis. Die helfte van die opbrengs deur kaartjieverkope sal aan die Pashukeni Charity-ouetehuis geskenk word vir hul Kersete. Kaartjies is by Pick n Pay en by webtickets.com.na beskikbaar.
» Die Swakopmund-modeweek skop vandag op dié kusdorp af. Plaaslike ontwerpers gaan hul uitrustings op die loopplank vertoon. Die geleentheid vind by die Mondesa Multipurpose-sentrum plaas en toegang beloop N$40 per modesessie. Vir meer inligting, besoek whatsonnamibia.com.na.
» Die jaarlikse Windhoek Pop Up Festival is vandag en môre by die United-sportgronde. Die tema vir vanjaar se fees is “Coachella". Dié opwipfees het ten doel om uitstallers die geleentheid te gee om nuwe markte te betree en handelsmerkbewustheid te bevorder. Kaartjies kan teen N$60 by die hekke gekoop word. Vir meer inligting, besoek whatsonnamibia.com.na/events.
» Die Tannery, net buite Windhoek naby Elisenheim, bied môre weer hul gewilde mark en wedloop aan. Die mark begin om 08:00 en kan tot 14:00 besoek word. Van die lekkerste plaaslike kos en drankies is beskikbaar. Doen solank jou Kersinkopies!
» Hekelwoorde van my Hart deur Tania Smit word vandag by The Taste Academy bekend gestel. Dit behels ’n aand van voorlesing en lekker kuier. Toegang is gratis. Heerlike kos en drankies van The Taste Academy sal te koop wees. Kontak Rhona Strauss by 081 295 3705 om plek te bespreek.
» Vanaand is ’n Salsa-aand by Cramer Ice Cream. Die aand sal met ’n 30 minute lange beginnersklas afskop. Geniet ’n aand van dans, Kubaanse drankies en eksotiese kos! Dit begin om 19:00 en hou tot laat aan! Skakel 081 129 6233 om ’n tafel te bespreek. Toegang is gratis, onthou net jou dansskoene en sit jou beste voet voor!
» Die Nasionale Kunsgalery van Namibië (NAGN) bied met trots Unam se Beeldende Kunste-uitstalling vir 2018 aan. Dié uitstalling is tans in die NAGN se hoofgalery te sien. Die uitstalling weerspieël studente se toewyding en skeppendheid die afgelope akademiese jaar, en kan tot 19 Januarie besoek word.
» Showcase Namibia is 'n geleentheid vir toeriste en Namibiërs om tradisionele danse en musiek saam te geniet. Dié geleentheid gaan ’n gereelde instelling by die Warehouse-teater word en vind vandag vir die eerste keer plaas. Showcase Namibia stel ons unieke plaaslike kultuur ten toon. Toeriste word aangemoedig om deel te raak van die interaktiewe vertoning van 45 minute. Kaartjies kan teen N$170 by die deur gekoop word. Vir meer inligting, besoek die Warehouse-teater se Facebook-blad. Die geleentheid begin om 15:00.